**Dragi šestošolci!**


**Ker bo pouk na daljavo potekal očitno še nekaj časa, je skrajni čas, da se VSI vpišete v spletno učilnico matematike. Če imate težave pri vpisu, mi pošljite sporočilo na mail** [**polonca.teran@oskoroskabela.si**](mailto:polonca.teran@oskoroskabela.si)



**V spletni učilnici imate navodilo, kako vpišete svoj e-mail, ki ga uporabljate ali mail staršev in kako spremenite geslo. Prav tako pa je navodilo, kako sodelujete v forumu. Ko se boste vpisali in popravili svoj e-mail, od vas pričakujem, da se javite na forumu s prijaznim pozdravom. Želim si povratnih informacij in vprašanj, da vam bom lahko pomagala. Kje ste »čveke«? Ali ste čisto pozabili na name? Kot vidite, jaz nisem na vas. V prihodnjem tednu boste morali oddajati naloge, da vidim, kako vam gre samostojno delo.**


**Ostanite doma, zdravi!**


**Učiteljica MAT Polonca Teran**

**Najprej preglej domačo nalogo in popravi napake!**




 





Danes se boste naučili, kako primerjamo decimalna števila po velikosti.

V šolski zvezek napišite naslov : **Primerjanje in urejanje decimalnih števil**


**Vse kar je napisano z modro in rdečo, si prepišite v zvezek!**

Ana, Maja in Rok so v trgovini kupili darila za Janov rojstni dan.(ja to je bilo še v času, ko smo se lahko družili) Ana je za darilo plačala 9,20 €, Maja 9,08 €in Rok 9,12 €. Rok je trdil, da je za darilo plačal več kot Ana in več kot Maja. Ali ima prav?

Razlaga:

Za lažjo primerjavo velikosti decimalnih števil **si** lahko **pomagamo s številskim poltrakom**. Števila, ki jih želimo primerjati med seboj upodobimo na isti številski poltrak.

**Preriši številsko premico**! (razdalja med dvema črticama naj bo 5mm. Enota IOEI= 5cm)




S številskega poltraka preberemo:

9,08< 9,12

9,12< 9,20

9,08<9,20

Odgovor: Rok ima le deloma prav. Plačal je več kot Maja , vendar manj kot Ana.

Decimalni števili lahko primerjamo po velikosti tudi s postopno primerjavo celih delov in posameznih decimalk.

1. **Najprej primerjamo po velikosti *cela dela števil*.**
2. Če imata števili **enak celi del**, ***primerjamo desetine***.
3. Če imata števili **enak celi del in desetine**, ***primerjamo stotine*.**
4. Če imata števili **enak celi del, desetine in stotine**, ***primerjamo tisočine*.**

Spomnimo se:

Vrednost decimalnega števila se ne spremeni, če za zadnjo decimalko napišemo ničlo.

Primer: 1,2 = 1,20 = 1,200 = 1,2000

Primeri:

1. Primerjaj števili 9,56 in 10,09.

Najprej primerjamo **cela dela** števil:

9,56 < 10,09

Ker ima število 9,56 **manjši celi del** kot število 10,09, je število 9,56 **manjše** od števila 10,09.

2. Primerjaj števili 9,51 in 9,56.

Najprej primerjamo **cela dela** števil

9,51 9,56

Obe števili imata **enak celi del**, zato postopek nadaljujemo.

Če imata števili enak celi del, **primerjamo desetine**

9,51 9,56

Obe števili imata **enak celi del in desetini**, zato postopek nadaljujemo.

Če imata števili enak celi del in enaki desetini, **primerjamo stotine.**

9,51 < 9,56

Prvo število ima na mestu stotin **manjšo števko** (1) kot drugo število(6).

Zato je število 9,51 **manjše** od števila 9,56

Dn delovni zvezek 2.del/stran 51 nal.1,2,3

Stran 55/1